CELEX: 32020D0388
Language: lv
Date: 2020-03-06 00:00:00
Title: Komisijas Īstenošanas lēmums (ES) 2020/388 (2020. gada 6. marts), ar ko nosaka noteikumus par Padomes Direktīvas 90/428/EEK piemērošanu attiecībā uz atkāpēm no jāšanas sacensību noteikumiem un ar ko groza Komisijas Lēmumu 2009/712/EK attiecībā uz atsaucēm uz tiesību aktiem zootehnikas jomā (izziņots ar dokumenta numuru C(2020) 1269) (Dokuments attiecas uz EEZ)

10.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 73/19
               
            
         KOMISIJAS ĪSTENOŠANAS LĒMUMS (ES) 2020/388
         (2020. gada 6. marts),
         ar ko nosaka noteikumus par Padomes Direktīvas 90/428/EEK piemērošanu attiecībā uz atkāpēm no jāšanas sacensību noteikumiem un ar ko groza Komisijas Lēmumu 2009/712/EK attiecībā uz atsaucēm uz tiesību aktiem zootehnikas jomā
         
            
               (izziņots ar dokumenta numuru C(2020) 1269)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 90/428/EEK (1990. gada 26. jūnijs) par tirdzniecību ar zirgu dzimtas dzīvniekiem, kas paredzēti sacensībām, un par piedalīšanās nosacījumiem sacensībās (1), un jo īpaši tās 4. panta 3. punktu,
         tā kā:
         
                     (1)
                  
                  
                     Direktīvas 90/428/EEK 3. pants paredz, ka sacensību noteikumi nedrīkst nostādīt izdevīgākā stāvoklī zirgu dzimtas dzīvniekus, kas ir reģistrēti tādā dalībvalstī vai cēlušies no tādas dalībvalsts, kurā notiek sacensības, kā zirgu dzimtas dzīvniekus, kas ir reģistrēti citā dalībvalstī vai no tādas cēlušies.
                  
               
                     (2)
                  
                  
                     Direktīvas 90/428/EEK 4. panta 2. punkts paredz divas atkāpes no minētās direktīvas 3. pantā noteiktajām nediskriminēšanas saistībām. Pirmā atkāpe attiecas uz noteikta veida sacensībām vai pasākumiem, bet otrā dod dalībvalstīm iespēju rezervēt konkrētu procentu no sacensību naudas balvas vai tajās gūtās peļņas, lai garantētu ciltsdarbu, tā attīstību un uzlabošanu. Ja kāda dalībvalsts paredzējusi izmantot pirmo atkāpi, tai par savu nodomu un atkāpes izmantošanas pamatojumu pirms tam jāinformē citas dalībvalstis un sabiedrība. Ja kāda dalībvalsts paredzējusi izmantot otro atkāpi, tai šīm citām dalībvalstīm un sabiedrībai jādara pieejami minēto līdzekļu sadales kritēriji.
                  
               
                     (3)
                  
                  
                     Komisijas Lēmumā 2009/712/EK (2) ir sniegtas paraugveidlapas, atbilstoši kurām ir sniedzama informācija, kas prasīta Direktīvas 90/428/EEK 4. panta 2. punktā paredzēto atkāpju izmantošanas gadījumā. Minētais lēmums no 2021. gada 21. aprīļa ir atcelts ar Komisijas Deleģēto regulu (ES) 2019/2035 (3). Prakse liecina, ka dalībvalstis bieži vien sniedz novecojušu informāciju un daudzos gadījumos valodas ierobežojumi kavē citu dalībvalstu iestādes un sabiedrību piekļūt tās saturam. Atkāpju piemērošanā vērojamā pārredzamības trūkuma dēļ skartie indivīdi un veseli jāšanas sporta kopienas segmenti ir sūdzējušies. Lai gādātu, ka dalībvalstis un sabiedrība par Direktīvas 90/428/EEK 4. panta 2. punktā paredzēto atkāpju piemērošanu tiek informētas pareizi un laikus, ir nepieciešams interneta informatīvajām lapām noteikt pārskatītus modeļus un ir jāprasa, lai dalībvalsts ar minimāliem starplaikiem uz Direktīvas 90/428/EEK 4. panta 2. punkta pamata sniegto informāciju atjauninātu.
                  
               
                     (4)
                  
                  
                     Skaidrības, juridiskās noteiktības un vienkāršošanas labad ir jādzēš paraugi, kas pieejami interneta informatīvajās lapās, kuras sniegtas Lēmuma 2009/712/EK II pielikuma 2. nodaļas II un III sadaļā.
                  
               
                     (5)
                  
                  
                     Lēmuma 2009/712/EK I pielikuma 2. nodaļas sarakstā ir norādītas Padomes Direktīva 77/504/EEK (4) (aizstāta ar Padomes Direktīvu 2009/157/EK (5)), 88/661/EEK (6), 89/361/EEK (7) un 90/427/EEK (8), kā arī Direktīva 90/428/EEK. Direktīvas 2009/157/EK, 88/661/EEK, 89/361/EEK un 90/427/EEK 2018. gada 1. novembrī tika atceltas ar Eiropas Parlamenta un Padomes Regulu (ES) 2016/1012 (9). Skaidrības, juridiskās noteiktības un vienkāršošanas labad atsauces uz minētajām direktīvām būtu jādzēš. Tā kā šis lēmums interneta informatīvajām lapām, kurās sniegtā informācija attiecas uz Lēmumā 2009/712/EK 4. panta 2. punktā paredzēto atkāpju izmantošanu, iedibina jaunus paraugus, būtu jāsvītro arī atsauce uz Direktīvu 90/428/EEK. Tātad būtu jāsvītro I pielikuma 2. nodaļa.
                  
               
                     (6)
                  
                  
                     Regulas (ES) 2016/1012 noteikts, ka dalībvalstis sagatavo un pastāvīgi atjaunina sarakstu ar šķirnes dzīvnieku audzētāju biedrībām un krustojuma cūku audzētāju organizācijām, ko to kompetentās iestādes atzinušas saskaņā ar minētās regulas 4. panta 3. punktu un kas īsteno vismaz vienu audzēšanas programmu, kura apstiprināta saskaņā ar minētās regulas 8. panta 3. punktu. Turklāt Regulā (ES) 2016/1012 noteikts, ka dalībvalstis minēto sarakstu dara publiski pieejamu.
                  
               
                     (7)
                  
                  
                     Komisijas Īstenošanas regula (ES) 2017/716 (10) nosaka veidlapu paraugus, kuriem atbilstoši sniedzama informācija, kas jāiekļauj Regulas (ES) 2016/1012 7. pantā paredzētajos atzīto šķirnes dzīvnieku audzētāju biedrību un krustojuma cūku audzētāju organizāciju sarakstos. Tā kā Īstenošanas regula (ES) 2017/716 ir piemērojama no 2018. gada 1. novembra, ir jāizmanto minētajā regulā sniegtie veidlapu paraugi, nevis tie, kas sniegti Lēmuma 2009/712/EK II pielikuma 2. nodaļas I sadaļā.
                  
               
                     (8)
                  
                  
                     Lēmuma 2009/712/EK II pielikuma 2. nodaļa būtu jāsvītro, jo tās I, II un III sadaļā sniegtos paraugus aizstāj veidlapu paraugi, kas sniegti attiecīgi Īstenošanas regulā (ES) 2017/716 un šajā lēmumā.
                  
               
                     (9)
                  
                  
                     Lēmums 2009/712/EK atsaucas uz tiesību aktiem zootehnikas jomā virsrakstā un uz zootehnikas jomas uzņēmumiem 1. panta 1. punkta b) apakšpunktā. Tā kā pēc regulu (ES) 2016/1012 un (ES) 2017/716 stāšanās spēkā šādas atsauces ir novecojušas, būtu jāsvītro vārdi “un zootehnikas” Lēmuma 2009/712/EK virsrakstā un minētā lēmuma 1. panta 1. punkta b) apakšpunkts.
                  
               
                     (10)
                  
                  
                     Tāpēc Lēmums 2009/712/EK būtu attiecīgi jāgroza.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Pastāvīgās zootehnikas komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            
               1.   Vēlākais 2020. gada 1. aprīlī dalībvalstis iedibina interneta informatīvas lapas, ar kuru starpniecību citām dalībvalstīm un sabiedrībai darīt elektroniski piekļūstamus:
               
                           a)
                        
                        
                           to nodomu izmantot atkāpi, kas paredzēta Direktīvas 90/428/EEK 4. panta 2. punkta pirmajā ievilkumā, un šīs izmantošanas pamatojumu;
                        
                     
                           b)
                        
                        
                           kritērijus, pēc kuriem notiek Direktīvas 90/428/EEK 4. panta 2. punkta otrajā ievilkumā minēto līdzekļu sadalīšana.
                        
                     
            
               2.   Šā panta 1. punkta minētās interneta informatīvās lapas izveido saskaņā ar attiecīgi I un II pielikumā sniegtajiem paraugiem un atbilstoši III pielikumā sniegtajiem norādījumiem.
            
            
               3.   Dalībvalstis interneta adresi, kurā tās izvieto savas interneta informatīvās lapas, paziņo Komisijai.
            
            
               4.   Dalībvalstis nodrošina, lai 1. punkta a) un b) apakšpunktā minētā informācija tiktu atjaunināta:
               
                           a)
                        
                        
                           attiecībā uz tādām jāšanas sacensībām un pasākumiem, kuri tiks organizēti nākamajā gadā un uz kuriem attiecas Direktīvas 90/428/EEK 4. panta 2. punkta pirmajā ievilkumā paredzētā atkāpe, vismaz reizi gadā, pirms 31. decembra;
                        
                     
                           b)
                        
                        
                           vienmēr, grozot kritērijus, pēc kuriem notiek Direktīvas 90/428/EEK 4. panta 2. punkta otrajā ievilkumā minēto līdzekļu sadalīšana.
                        
                     
         
         
            2. pants
            No 2020. gada 1. aprīļa Direktīvu 2009/712/EK groza šādi:
            
                        1)
                     
                     
                        virsrakstā svītro vārdus “un zootehnikas”;
                     
                  
                        2)
                     
                     
                        regulas 1. panta 1. punkta b) apakšpunktu svītro;
                     
                  
                        3)
                     
                     
                        I pielikuma 2. nodaļu svītro;
                     
                  
                        4)
                     
                     
                        II pielikuma 2. nodaļu svītro.
                     
                  
         
            3. pants
            Šis lēmums ir adresēts dalībvalstīm.
         
         
            Briselē, 2020. gada 6. martā
            
               
                  Komisijas vārdā –
               
               
                  Komisijas locekle
               
               Stella KYRIKIADES
            
         
         
            (1)  OV L 224, 18.8.1990., 60. lpp.
         
         
            (2)  Komisijas Lēmums 2009/712/EK (2009. gada 18. septembris), ar ko īsteno Padomes Direktīvu 2008/73/EK attiecībā uz internetā izvietojamām informācijas vietnēm, kurās norādīts to uzņēmumu un laboratoriju saraksts, kuras dalībvalstis apstiprinājušas saskaņā ar Kopienas tiesību aktiem veterinārijas un zootehnikas jomā (OV L 247, 19.9.2009., 13. lpp.).
         
            (3)  Komisijas Deleģētā regula (ES) 2019/2035 (2019. gada 28. jūnijs), ar ko attiecībā uz noteikumiem, kurus piemēro sauszemes dzīvnieku turēšanas objektiem un inkubatoriem, un attiecībā uz konkrētu sauszemes dzīvnieku un inkubējamu olu izsekojamību papildina Eiropas Parlamenta un Padomes Regulu (ES) 2016/429 (OV L 314, 5.12.2019., 115. lpp.).
         
            (4)  Padomes Direktīva 77/504/EEK (1977. gada 25. jūlijs) par liellopu sugu tīršķirnes vaisliniekiem (OV L 206, 12.8.1977., 8. lpp.).
         
            (5)  Padomes Direktīva 2009/157/EK (2009. gada 30. novembris) par liellopu sugu tīršķirnes vaisliniekiem (OV L 323, 10.12.2009., 1. lpp.).
         
            (6)  Padomes Direktīva 88/661/EEK (1988. gada 19. decembris) par zootehniskajiem standartiem, kas piemērojami tīršķirnes vaislas cūkām (OV L 382, 31.12.1988., 36. lpp.).
         
            (7)  Padomes Direktīva 89/361/EEK (1989. gada 30. maijs) par tīršķirnes vaislas aitām un kazām (OV L 153, 6.6.1989., 30. lpp.).
         
            (8)  Padomes Direktīva 90/427/EEK (1990. gada 26. jūnijs) par zootehniskajiem un ģenealoģiskajiem nosacījumiem, kas regulē Kopienas iekšējo tirdzniecību ar zirgu dzimtas dzīvniekiem (OV L 224, 18.8.1990., 55. lpp.).
         
            (9)  Eiropas Parlamenta un Padomes Regula (ES) 2016/1012 (2016. gada 8. jūnijs) par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā (“Dzīvnieku audzēšanas regula”) (OV L 171, 29.6.2016., 66. lpp.).
         
            (10)  Komisijas Īstenošanas regula (ES) 2017/716 (2017. gada 10. aprīlis), ar ko nosaka Eiropas Parlamenta un Padomes Regulas (ES) 2016/1012 piemērošanas noteikumus attiecībā uz veidlapu paraugiem tādas informācijas sniegšanai, kas jāiekļauj atzīto šķirnes dzīvnieku audzētāju biedrību un krustojuma cūku audzētāju organizāciju sarakstos (OV L 109, 26.4.2017.,1. lpp.).
      
      
         
            I PIELIKUMS
            Jāšanas sacensības un pasākumi, uz kuriem attiecas atkāpes no nediskriminēšanas principa, kas noteikts Direktīvas 90/428/EEK 3. pantā
            
                        Dalībvalsts/
                        oficiālā valoda
                     
                     
                        
                           (ieraksta ES dalībvalsts nosaukumu)
                        
                     
                     
                        Gads/
                        oficiālā valoda
                     
                     
                        
                           (ieraksta gggg, kurā notiks jāšanas sacensības/pasākums)
                        
                     
                  
                        Jāšanas sacensības vai pasākums/oficiālā valoda
                     
                     
                        To sacensību/pasākumu skaits, uz kuriem attiecas Direktīvas 90/428/EEK 4. panta 2. punkta pirmajā ievilkumā paredzētā atkāpe / oficiālā valoda
                     
                     
                        Pamatojums/oficiālā valoda
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
      
      
         
            II PIELIKUMS
            Kritēriji, kas attiecas uz to līdzekļu sadali, kas paredzēti ciltsdarba nodrošināšanai, attīstībai un uzlabošanai
            
                        Dalībvalsts/
                        oficiālā valoda
                     
                     
                        
                           (ieraksta ES dalībvalsts nosaukumu)
                        
                     
                     
                        Versija/
                        oficiālā valoda
                     
                     
                        
                           (ieraksta dd.mm.gggg.)
                        
                     
                  
                        Jāšanas sacensību vai pasākuma veids oficiālā valoda
                     
                     
                        Kritēriji, kas noteikti to līdzekļu sadalei, kas nodrošina ciltsdarbu, tā attīstību un uzlabošanu (Direktīvas 90/428/EEK 4. panta 2. punkta otrais ievilkums) / oficiālā valoda
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
      
      
         
            III PIELIKUMS
            
               1.   
               
                  Katras interneta informatīvās lapas virsrakstā jābūt ierakstītam dalībvalsts nosaukumam un vai nu gadam, kas attiecas uz I pielikuma sarakstā norādītajiem jāšanas pasākumiem, vai attiecīgo II pielikumā sniegto kritēriju sarakstam, norādot attiecīgo versiju formātā dd.mm.gggg.
               
            
            
               2.   
               
                  Katras interneta informatīvās lapas virsraksts ir angļu valodā un dalībvalsts oficiālajā(-ās) valodā(-ās).
               
            
            
               3.   
               
                  Ciktāl iespējams, informāciju sniedz loģiskā secībā.